โพสต์กำไรพุ่งยอดขายเพิ่มปันผลผู้ถือหุ้น
&nbsp;
10 ส.ค. 2554

โพสต์ทูเดย์ — POST ไตรมาส 3 กำไรโต 194% รายได้ยอดขายโฆษณาเพิ่ม แจกปันผลงวดระหว่างกาล 5 สตางค์ต่อหุ้น
นายภัค เพ่งศรี ประธานเจ้าหน้าที่ฝ่ายการเงินและเลขานุการ บริษัท โพสต์ พับลิชชิง (POST) เปิดเผยว่า ผลการดำเนินงานไตรมาส 3 สิ้นสุดวันที่ 30 ก.ย.2553 มีกำไรสุทธิรวม 21.92 ล้านบาท กำไรดีขึ้น 194.48% จากไตรมาส 3 ของปี 2552 ที่มีผลขาดทุนสุทธิ 23.20 ล้านบาท
สาเหตุที่กำไรเพิ่มขึ้นเป็นผลจากรายได้จากการขายและบริการเพิ่มขึ้น 21.33% จาก 376.61 ล้านบาท เป็น 456.93 ล้านบาท การขายโฆษณากลับมาดีขึ้นมากหลังจากซบเซาลงในช่วงเดือน เม.ย.และ พ.ค. สำหรับการขายสิ่งพิมพ์ค่อยๆ ฟื้นตัวขึ้น ต้นทุนขายและบริการเพิ่มขึ้น 8.37% จาก 283.39 ล้านบาท เป็น 307.12 ล้านบาท 
ขณะที่ค่าใช้จ่ายในการขาย ค่าใช้จ่ายในการบริหาร และค่าตอบแทนผู้บริหารเพิ่มขึ้น 1.40% จาก 121.9 ล้านบาท เป็น 123.60 ล้านบาท 
สำหรับงวด 9 เดือนปี 2553 บริษัทมีกำไรสุทธิรวม 34.81 ล้านบาท กำไรดีขึ้น 178.21% จากขาดทุนสุทธิจำนวน 44.51 ล้านบาท ในงวด 9 เดือนปี 2552 
คณะกรรมการบริษัทมีมติเมื่อวันที่ 12 พ.ย. 2553 อนุมัติให้จ่ายเงินปันผลระหว่างกาลสำหรับผลการดำเนินการงวด 9 เดือนปี 2553 เป็นเงิน 25 ล้านบาท หรือ 0.05 บาทต่อหุ้น ให้แก่ผู้ถือหุ้นซึ่งมีรายชื่อปรากฏในสมุดทะเบียนผู้ถือหุ้น ณ วันที่ 26 พ.ย. 2553 และให้รวบรวมรายชื่อผู้ถือหุ้นโดยวิธีปิดสมุดทะเบียนพักการโอนหุ้นในวันที่ 29 พ.ย. 2553 โดยบริษัทจะจ่ายเงินปันผลในวันที่ 9 ธ.ค. 2553 จากกำไรสุทธิที่ต้องเสียภาษีเงินได้นิติบุคคลในอัตรา 30% ของกำไรสุทธิ
นอกจากนี้ ที่ประชุมรับทราบการลาออกจากตำแหน่งกรรมการของนายสุเมธ ดำรงชัยธรรม โดยมีผลตั้งแต่วันที่ 13 พ.ย. 2553
นายศุภกรณ์ เวชชาชีวะ ประธานเจ้าหน้าที่ฝ่ายปฏิบัติการ บริษัท โพสต์ พับลิชชิง กล่าวว่า บริษัทไม่ได้จ่ายเงินปันผลงวดระหว่างกาลมาตั้งแต่ปี 2550 แล้ว ซึ่งการจ่ายเงินปันผลระหว่างกาลในครั้งนี้ เนื่องจากบริษัทเห็นแนวโน้มผลการดำเนินงานที่ดีขึ้นอย่างต่อเนื่อง